બાવળા-બગોદરા હાઇવે પર ત્રણ દિવસ અગાઉ ઇશ્વરદાસ બેચરદાસ આંગડિયા પેઢીની ટ્રકને આંતરી રૂ.પાંચ કરોડની લૂંટ ચલાવાઇ હતી. ૩ જૂનના રોજ નાગપુરથી મુંબઇ જવા નીકળેલી પી. ઉમેશ આંગડિયા પેઢીની કારને પણ આંતરી પોલીસની ઓળખ આપી લૂંટ ચલાવાઇ હતી. જ્યારે ગઇ કાલે પંચમહાલના હાલોલમાં બે લૂંટારુઓ આંગડિયા પેઢીની ઓફિસમાં ઘૂસી કર્મચારીને પેટમાં તીક્ષ્ણ હથિયારના ઘા મારી લૂંટ કરી ફરાર થઇ ગયા હતા. ફરી એક વાર આંગડિયા પેઢીમાં લૂંટ થતાં આંગડિયા પેઢીના માલિકો ચિંતામાં મુકાઇ ગયા છે. આંગડિયા એસોસિયેશનના પ્રમુખ મહેશભાઇએ જણાવ્યું હતું કે બાવળા-બગોદરા હાઇવે પર રૂ.પાંચ કરોડની લૂંટ અને પંચમહાલના હાલોલમાં લૂંટ બાદ ફરી એક વાર આંગડિયા પેઢીઓ નિશાન બનતાં બે દિવસમાં તમામ માલિકો સાથે મિટિંગ કરીને પોલીસ સાથે સુરક્ષા બાબતે ચર્ચા કરાશે. તમામ આંગડિયા પેઢીના માલસામાનની સુુરક્ષા વધારાશે.